Dielektrik i električki nabijene čestice koje pokazuju utjecaj učinka polarizacije (gore nepolarizan dielektrik i dolje polarizan dielektrik). Takav dielektrik zahtijeva manji električni tok da čestice budu električki nabijene (ima veću permitivnost) od praznog prostora ili vakuuma.
Istoimeni električni naboji se djelovanjem elektrostatičke sile odbijaju, a naboji suprotnog predznaka privlače.
**Permitivnost** (od lat. *permittere*: dopustiti),  **dielektrična permitivnost** ili **dielektričnost** (oznaka *ε*) je fizikalna veličina koja opisuje utjecaj dielektrika na međudjelovanje električnih naboja. Ako su električni naboji točkasti i udaljenost među njima stalna, električna sila među njima obrnuto je razmjerna dielektričnoj permitivnosti (Coulombov zakon). Može se definirati i kao konstanta razmjernosti: 

{\displaystyle \varepsilon ={\frac {D}{E}}}
gdje je: *D* - vektor električne indukcije, a *E* - vektor jakosti električnoga polja. Mjerna je jedinica dielektrične permitivnosti farad po metru (F/m) 

Permitivnost se može prikazati i kao:

{\displaystyle \varepsilon =\varepsilon \_{\text{r}}\cdot \varepsilon \_{0}}
gdje je: *εr* - relativna dielektrična permitivnost materijala dielektrika, i *ε0* = 8,8541878176.. × 10−12 F/m - dielektrična konstanta vakuuma.

Coulombov zakon
---------------

*Glavni članak: Coulombov zakon*
**Coulombov zakon** je jedan od osnovnih zakona elektrostatike koji je 1785. utvrdio Charles-Augustin de Coulomb: **"električna sila *F* između dvaju električki nabijenih točkastih tijela (odbojna ili privlačna, ovisno o tome jesu li tijela jednakih ili suprotnih električnih naboja) razmjerna je količinama električnoga naboja *q* a obrnuto razmjerna kvadratu udaljenosti *r* između tijela"** (napomena: vrijedi samo u vakuumu):

{\displaystyle F={\frac {1}{4\cdot \pi \cdot \varepsilon \_{0}}}\cdot {\frac {q\_{1}\cdot q\_{2}}{r^{2}}}}
gdje je: *ε0* - dielektrična permitivnost vakuuma. Sila je najjača u vakuumu, a slabija u svim drugim sredstvima: 

{\displaystyle F={\frac {1}{4\cdot \pi \cdot \varepsilon }}\cdot {\frac {q\_{1}\cdot q\_{2}}{r^{2}}}={\frac {1}{\varepsilon \_{r}}}\cdot {\frac {1}{4\cdot \pi \cdot \varepsilon \_{0}}}\cdot {\frac {q\_{1}\cdot q\_{2}}{r^{2}}}}
gdje je: *εr* - relativna dielektrična permitivnost nekog sredstva ili tvari, *ε* - permitivnost tvari.

Dielektrik
----------

*Glavni članak: Dielektrik*
**Dielektrik** ili **izolator** (eng. *dielectric*, njem. *Isolator*) je tvar ili medij koji ne vodi električnu struju, to jest vakuum i tvar koja sadrži zanemariv broj slobodnih elektrona i iona koji se mogu gibati pod utjecajem vanjskog električnog polja, odnosno svaka tvar kojoj je električna otpornost veća od 108 Ωm. Električna otpornost jantara veća je od 1016 Ωm, a parafina, sumpora i stakla veća od 1014 Ωm.

Izvori
------

1. ↑  **permitivnost**,  "Hrvatska enciklopedija", Leksikografski zavod Miroslav Krleža, www.enciklopedija.hr, 2015.
2. ↑   **dielektrična permitivnost**,  "Hrvatska enciklopedija", Leksikografski zavod Miroslav Krleža, www.enciklopedija.hr, 2015.
3. ↑   **Coulombov zakon**,  "Hrvatska enciklopedija", Leksikografski zavod Miroslav Krleža, www.enciklopedija.hr, 2015.
4. ↑   **dielektrik**,  "Hrvatska enciklopedija", Leksikografski zavod Miroslav Krleža, www.enciklopedija.hr, 2015.